Moontlike oorsaak van ongeluk met Prasa-lokomotief bekendFoto: ER24 Die moontlike oorsaak vir die ontsporing van die Shosholoza Meyl-passasierstrein, wat deur een van die Passasierspooragentskap van Suid-Afrika (Prasa) se veelbesproke nuwe Afro4000-lokomotiewe getrek is, is bekend gemaak. Mtura Swartz, uitvoerende hoof van hooflynpassasiersdienste vir die Shosholoza Meyl, het Woensdag aan Maroela Media gesê die ongeluk hou moontlik nie verband met die nuwe lokomotief nie. Hy het gesê ŉ inspeksie is by die ongelukstoneel uitgevoer en die voorlopige ondersoek dui daarop dat die ontsporing moontlik veroorsaak is deur onderhoudwerk wat tans deur Transnet aan die spoorlyn gedoen word. “Die treindrywer is nie omtrent dié werk ingelig nie. Hy het nie te vinnig gery nie. Hy het die normale spoed gery. As hy egter ingelig is omtrent die konstruksiewerk, sou hy spoed verminder het tot ŉ veiliger spoed vir die betrokke gebied,” het Swartz gesê. Hy het verduidelik dat enige lokomotief onder dié omstandighede moontlik probleme kon ervaar. Hy het gesê Transnet het Prasa toestemming gegee om die nuwe lokomotief op die spoornetwerk te gebruik. “Hoewel hierdie slegs voorlopige bevindinge is, is ŉ volledige ondersoek van stapel gestuur om die werklike oorsaak van die ontsporing te bepaal,” het hy bygevoeg. Hy het gesê die trein het altesaam 101 mense vervoer en was van Johannesburg op pad na Kaapstad. Daar is aanvanklik berig dat 12 mense tussen geringe en matige beserings opgedoen het, maar nuwe inligting dui daarop dat 60 mense onder meer behandeling vir skok moes ontvang. “Sover ons kennis strek is almal reeds uit die hospitaal ontslaan. Die trein se assistentdrywer het die seerste gekry, maar is gelukkig nie ernstig beseer nie.” Lees hier hoe ŉ Maroela Media-leser wat tydens die voorval op die trein was, dit ervaar het.